钦定古今图书集成/明伦汇编/官常典/第460卷 > 谢元
## 钦定古今图书集成/明伦汇编/官常典/第460卷 > 谢元

按《晋书谢安传》：“安兄子元，字幼度，少颖悟，与从兄朗
俱为叔父安所器重。安尝戒约子侄，因曰：‘子弟亦何
豫人事，而正欲使其佳？诸人莫有言者，元答曰：‘譬如
芝兰玉树，欲使其生于庭阶耳’。安悦元少好佩紫罗
香囊，安患之而不欲伤其意，因戏赌取，即焚之，于此
遂止。及长，有经国才略，屡辟不起。后与王珣俱被桓’”
温辟为掾，并礼重之。转征西将军桓豁司马，领南郊
相，监北征诸军事。于时苻坚强盛，边境数被侵寇，朝
廷求文武良将可以镇御北方者，安乃以元应举。中
书郎郄超虽素与元不善，闻而叹之曰：“安违众举亲，
明也；元必不负举，才也。”时咸以为不然。超曰：“吾尝与
元共在桓公府，见其使才，虽履屐间亦得其任，所以
知之。”于是征还，拜建武将军、兖州刺史，领广陵相，监
江北诸军事。时苻坚遣军围襄阳，车骑将军桓冲御
之。诏元发三州人下，遣彭城内史何谦游军襄、淮，以
为形援。襄阳既没，坚将彭超攻龙骧将军戴𨔵于彭
城，元率东筦太守高衡、后军将军何谦次于泗口，欲
遣间使报𨔵，令知救至，其道无由。小将田泓请行，乃
没水潜行，将趣城，为贼所获。贼厚赂泓，使云南军已
败，伪许之。既而告城中曰：“南军垂至，我单行来报，为
贼所得，勉之！”遂遇害。时彭超置辎重于留城，元乃扬
声遣谦等向留城。超闻之，还保辎重。谦驰进，解彭城
围。超复进军南侵。坚将句难毛当自襄阳来会。超围
幽州刺史田洛于三阿，有众六万。诏征卤将军谢石
率水军次涂中，右卫将军毛安之、游击将军河间王
昙之、淮南太守杨广、宣城内史丘准次堂邑。既而盱
眙城陷，高密内史毛藻没安之等军人相惊，遂各分
散，朝廷震动。元于是自广陵西讨难等。何谦解田洛
围，进据白马，与贼大战，破之，斩其伪将都督颜因。复
进击，又破之，斩其伪将邵保。超、难引退。元率何谦、戴
𨔵、田洛追之，战于君川，复大破之。元参军刘牢之攻
破浮航及白船，督护诸葛侃、单父令李都又破其运
舰。难等相率北走，仅以身免。于是罢彭城、下邳二戍。
诏遣殿中将军慰劳，进号“冠军”，加领徐州刺史。还于
广陵，以功封东兴县侯。及苻坚自率兵次于项城，众
号百万，而凉州之师始达咸阳，蜀汉顺流，幽、并系至。
先遣苻融、慕容𬀩、张蚝、苻方等至颍口，梁成王先等
屯洛涧。诏以元为前锋，都督徐、兖、青三州、扬州之晋
陵、幽州之燕国诸军事，与叔父征卤将军石、从弟辅
国将军琰、西中郎将桓伊、龙骧将军檀元、建威将军
戴熙、扬武将军陶隐等距之，众凡八万。元先遣广陵
相刘牢之五千人直指洛涧，即斩梁成及成弟云，步
骑崩溃，争赴淮水。牢之纵兵追之，生擒坚伪将梁他、
王显、梁悌、慕容屈氏等，收其军实。坚进屯寿阳，列阵
临肥水，元军不得渡。元使谓苻融曰：“君远涉吾境，而
临水为阵，是不欲速战。诸君稍却，令将士得周旋。仆
与诸君缓辔而观之，不亦乐乎！”坚众皆曰：“宜阻肥水，
莫令得上。我众彼寡，势必万全。”坚曰：“但却军令得过，
而我以铁骑数十万，向水逼而杀之。”融亦以为然，遂
麾使却阵，众因乱不能止。于是元与琰伊等以精锐
八千涉渡肥水。石军距张蚝，小退，琰、元仍进决战肥
水南，坚中流矢，临阵斩融，坚众奔溃，自相蹈藉，投水
死者不可胜计，肥水为之不流。馀众弃甲宵遁，闻风
声鹤唳，皆以为王师已至，草行露宿，重以饥冻死者
十七八。获坚乘舆、云母车、仪服、器械、军资珍宝山积，
牛马驴骡骆驼十万馀。诏遣殿中将军慰劳，进号前
将军、假节，固让不受，赐钱百万，彩千匹。既而安奏“苻
坚丧败，宜乘其衅。”会以元为前锋都督，率冠军将军
桓石虔径造涡、颍，经略旧都。元复率众次于彭城，遣参军刘袭攻坚兖州刺史张崇于鄄城，走之，使刘牢
之守鄄城。兖州既平，元患水道险涩，粮运艰难，用督
护闻人奭谋，堰吕梁水树栅，立七埭为派，拥二岸之
流，以利运漕，自此公私利便。又进伐青州，故谓之青
州。派遣淮陵太守以三千人向广固降坚。青州刺史
苻朗，又进伐冀州，遣龙骧将军刘牢之，济北太守丁
匡据碻磝，济阳太守郭满据滑台，奋武将军颜雄渡
河立营。坚子丕遣将桑据屯黎阳，元命刘袭夜袭据，
走之，丕惶遽欲降，元许之。丕告饥，元馈丕米二千斛，
又遣晋陵太守滕恬之渡河守黎阳，三魏皆降。以兖、
青、司、豫平。加元都督徐、兖、青、司、冀、幽、并七州军事。元
上疏以“方平河北，幽、冀，宜须总督司州，悬远应统豫
州。”以勋封康乐县公。元请以先封东兴侯赐兄子玩，
诏听之，更封玩豫宁伯。复遣宁远将军春演伐申凯
于魏郡，破之。元欲令豫州刺史朱序镇梁国，元住彭
城，北固河上，西援洛阳内藩朝廷朝议以征役既久，
宜置戍而还，使元还镇淮阴，序镇寿阳。会翟辽据黎
阳反，执滕恬之。又泰山太守张愿举郡叛，河北骚动。
元自以处分失所，上疏送节，尽求解所职。诏慰劳，令
且还镇淮阴，以朱序代镇彭城。元既还，遇疾，上疏解
职，诏书不许。元又自陈“既不堪摄职，虑有旷废。”诏又
使移镇东阳城。元即路于道疾笃，上疏曰：“臣以常人，
才不佐世，忽蒙殊遇，不复自量，遂从戎政，驱驰十载，
不辞鸣镝之险。每有征事，辄请为军锋。由恩厚忘躯，
甘死若生也。冀有毫厘，上报荣宠。天祚大晋，王威屡
举，实由陛下神武英断，无思不服。亡叔臣安，协赞雍
熙，以成天工，而雰雾尚翳，六合未朗，遗黎涂炭，巢窟
宜除，复命臣荷戈前驱，董司戎首，冀仰凭皇威，宇宙
宁一。陛下致太平之化，庸臣以尘露报恩，然后从亡
叔臣安退身东山，以道养寿。此诚以形于文旨，达于
圣听矣。臣所以区区家国，实在于此。不谓臣愆咎夙
积，罪锺中年，上延亡叔臣安、亡兄臣靖，数月之间，相
系殂背，下逮稚子，寻复夭”昏，哀毒兼缠，痛百常情。臣
不胜祸酷暴集，每一恸殆弊，所以含哀忍悲，期之必
存者，虽哲辅倾落，圣明方融，伊周嗣作，人怀自厉，犹
欲申臣本志，隆国保家，故能豁其情滞，同之无心耳。
去冬奉司徒道子告，括囊远图，逮问臣进止之宜。臣
进不达事机，以蹙境为耻；退不自揆，故欲顺其宿心。
岂谓经略不振，自贻斯戾。是以奉送章节，待罪有司，
执徇常仪，实有愧心。而圣恩赦过，黩法垂宥，使抱罪
之臣，复得更名于所司，木石犹感，而况臣乎！顾将身
不良，动与衅会，谦德不著，害盈是荷，先疾既动，便至
委笃。陛下体臣疢重，使还藩淮侧，甫欲休兵静众，绥
怀善抚，兼苦自疗。冀日月渐瘳，缮甲俟会，思更奋迅，
而所患沉顿，有增无损。今者惙惙，救命朝夕。臣之平
日，率其常矩，加以匪懈，犹不能令政理弘宣。况今内
外天隔，永不复接，宁可卧居重任，以招患虑？追寻前
事，可为寒心。臣之微身，复何足惜？区区血诚，忧国实
深。谨遣兼长史刘济重奉送。节盖章传，伏愿陛下垂
天地之仁，拯将绝之气，时遣军“司镇慰荒杂，听臣所
乞，尽医药消息，归诚道门，冀神祗之祐。若此而不差，
修短，命也。使臣得及视息，瞻睹坟柏，以此之尽公私，
真无恨矣。”伏枕悲慨，不觉流涕。诏遣高手医一人，令
自消息，又使还京口疗疾，元奉诏便还，病久不差。又
上疏曰：“臣同生七人，凋落相继，惟臣一己，孑然独存。
在生荼酷，无如臣比。所以含哀忍痛，希延视息者，欲
报之德，实怀罔极，庶蒙一瘳，申其此志。且臣孤遗满
目，顾之恻然，为欲极其求生之心，未能自分于灰土，
㥪㥪之情，可哀可愍。伏愿陛下矜其所诉，霈然垂恕，
不令微臣衔恨泉壤。”表寝不报。前后表疏十馀上。久
之，乃转授散骑常侍、左将军、会稽内史。时吴兴太守
晋宁侯张元之亦以才学显，自吏部尚书与元同年
之郡，而元之名亚于元，时人称为“南北二元”，论者美
之。元既舆疾之郡，十三年，卒于官，时年四十六。追赠
车骑将军、开府仪同三司，谥曰献武。子瑍嗣。